CELEX: 32021D1111(01)
Language: hu
Date: 2021-10-27 00:00:00
Title: A Bizottság határozata (2021. október 27.) a fogyatékosságügyi platform nevű szakértői csoport létrehozásáról 2021/C 457 I/01

2021.11.11.   
               
               
                  HU
               
               
                  Az Európai Unió Hivatalos Lapja
               
               
                  CI 457/1
               
            
         A BIZOTTSÁGHATÁROZATA
         (2021. október 27.)
         a fogyatékosságügyi platform nevű szakértői csoport létrehozásáról
         (2021/C 457 I/01)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         mivel:
         
                     (1)
                  
                  
                     Az Európai Unió működéséről szóló szerződés 10. cikkével összhangban az Unió politikái és tevékenységei meghatározása és végrehajtása során küzd mindenfajta – többek között a fogyatékosságon alapuló – megkülönböztetés ellen. A 19. cikk értelmében a Tanács az Európai Parlament egyetértését követően, különleges jogalkotási eljárás keretében, egyhangúlag megfelelő intézkedéseket tehet a nemen, faji vagy etnikai származáson, valláson vagy meggyőződésen, fogyatékosságon, koron vagy szexuális irányultságon alapuló megkülönböztetés leküzdésére.
                  
               
                     (2)
                  
                  
                     A fogyatékossággal élő személyek jogairól szóló ENSZ-egyezmény (a továbbiakban: egyezmény) (1) az Unió vonatkozásában 2011. január 23-án lépett hatályba, és kötelező érvényű az Unió intézményeire és tagállamaira nézve, azok hatáskörének megfelelően.
                  
               
                     (3)
                  
                  
                     Az „Egyenlőségközpontú Unió: Stratégia a fogyatékossággal élő személyek jogainak érvényre juttatásáért (2021–2030)” (a továbbiakban: a fogyatékossággal élő személyek jogairól szóló stratégia) (2) című bizottsági közlemény értelmében a Bizottságnak szüksége van egy szakértőket magában foglaló tanácsadó testület általi támogatásra, amely a „fogyatékosságügyi platform” nevet fogja viselni.
                  
               
                     (4)
                  
                  
                     Ezért összhangban a C(2016) 3301 bizottsági határozattal (3) (a továbbiakban: horizontális szabályok) a fogyatékossággal foglalkozó szakértőkből csoportot kell felállítani, és meg kell határozni annak feladatait és felépítését.
                  
               
                     (5)
                  
                  
                     A fogyatékosságügyi platform a Bizottság és a tagállamok közötti együttműködést hivatott elősegíteni a fogyatékosságügyi stratégia és az egyezmény végrehajtása során, teljes mértékben tiszteletben tartva a felek hatáskörét. Célja, hogy fórumot biztosítson a fogyatékossággal kapcsolatos releváns szakpolitikai fejlemények megvitatására, köztük a bevált gyakorlatok cseréjére, és tükrözze a fogyatékosság sokféleségét.
                  
               
                     (6)
                  
                  
                     A fogyatékosságügyi platformnak azon kapcsolattartó pontok magas szintű képviselőiből kell állnia, amelyeket az egyezmény végrehajtásával kapcsolatos ügyekben a nemzeti közigazgatásokon belül már létrehoztak. A fogyatékosságügyi platform munkájában emellett részt kell venniük olyan szakértőknek is, akik a fogyatékossággal élő személyeket képviselő uniós szintű civil társadalmi szervezeteknél vagy egyéb kapcsolódó civil társadalmi szervezeteknél tevékenykednek, illetve szolgáltatásokat nyújtanak fogyatékossággal élő személyek számára.
                  
               
                     (7)
                  
                  
                     Meg kell határozni azokat a szabályokat, amelyek szerint a fogyatékosságügyi platform tagjai információkat hozhatnak nyilvánosságra.
                  
               
                     (8)
                  
                  
                     A személyes adatokat az (EU) 2018/1725 európai parlamenti és tanácsi rendeletnek (4) megfelelően kell kezelni,
                  
               A KÖVETKEZŐKÉPPEN HATÁROZOTT:
         
            1. cikk
            Tárgy
            Fogyatékosságügyi platform (a továbbiakban: platform) néven szakértői csoport jön létre, amely a fogyatékossággal kapcsolatos kérdésekkel foglalkozik.
         
         
            2. cikk
            Feladatok (5)
            
            A platform feladatai a következők:
            
                        a)
                     
                     
                        a fogyatékossággal élő személyek jogairól szóló stratégia, valamint a nemzeti fogyatékosságügyi stratégiák, tervek és szakpolitikai intézkedések végrehajtásának támogatása;
                     
                  
                        b)
                     
                     
                        a Bizottság és a tagállamok közötti együttműködés elősegítése az egyezmény végrehajtásával kapcsolatos ügyekben;
                     
                  
                        c)
                     
                     
                        a Bizottság támogatása a fogyatékossággal kapcsolatos szakpolitikai kezdeményezések vagy jogalkotási javaslatok előkészítésében;
                     
                  
                        d)
                     
                     
                        a Bizottság és a tagállamok, valamint az érdekelt felek közötti együttműködés és koordináció kialakítása a fogyatékossággal kapcsolatos uniós jogszabályok, programok és szakpolitikák végrehajtását érintő kérdésekben;
                     
                  
                        e)
                     
                     
                        a fogyatékosság ügyével kapcsolatos tapasztalatok és bevált gyakorlatok cseréje.
                     
                  
         
            3. cikk
            Konzultáció
            A Bizottság a fogyatékkal élők jogairól szóló stratégia és az egyezmény végrehajtására szolgáló uniós szakpolitikák és jogszabályok kidolgozását érintő bármely kérdésben konzultálhat a platformmal.
         
         
            4. cikk
            Tagság
            
               (1)   A platform tagjai az egyezmény végrehajtásával kapcsolatos ügyekkel foglalkozó kapcsolattartó pontokként kijelölt tagállami hatóságok, a fogyatékossággal élő személyeket képviselő uniós szintű civil társadalmi szervezetek, az egyéb kapcsolódó civil társadalmi szervezetek, valamint a fogyatékossággal élő személyek számára szolgáltatásokat nyújtók.
            
            
               (2)   A tagok kijelölik képviselőiket (egy-egy magas szintű képviselőt és egy-egy póttagot), gondoskodva arról, hogy azok magas szintű szakértelemmel rendelkezzenek.
            
            
               (3)   Azokat a tagszervezeteket, amelyek már nem tudnak érdemben hozzájárulni a platform tanácskozásaihoz, és ennélfogva A Foglalkoztatás, a Szociális Ügyek és a Társadalmi Befogadás Főigazgatósága (a továbbiakban: Főigazgatóság vagy DG EMPL) megítélése szerint nem felelnek meg az Európai Unió működéséről szóló szerződés 339. cikkében megállapított feltételeknek, valamint azokat a tagokat, akik lemondanak, a továbbiakban nem hívják meg a platform üléseire, és helyükre hivatali idejük hátralevő részére új tag nevezhető ki.
            
         
         
            5. cikk
            A platform tagjainak kiválasztása
            
               (1)   A tagállamok hatóságait közvetlen meghívás révén jelölik ki.
            
            
               (2)   A 4. cikk (1) bekezdésében említett tagszervezetek kiválasztása a bizottsági szakértői csoportok és más hasonló testületek nyilvántartásában (a továbbiakban: a szakértői csoportok nyilvántartása) közzétett nyilvános pályázati felhívás útján történik. A pályázati felhívás más módon, például külön erre a célra szolgáló internetes weboldalakon is közzétehető (6). A pályázati felhívásban pontosan meg kell határozni a kiválasztási kritériumokat, ideértve a szükséges szakértelmet, valamint azt, hogy a feladatok végzése során milyen érdekeket kell képviselni, és fel kell tüntetni a hivatali idő időtartamát. A pályázatra való jelentkezéshez legalább négy hetet kell biztosítani.
            
            
               (3)   A platform tagszervezeteit a DG EMPL főigazgatója jelöli ki azon szervezetek közül, amelyek a 2. és a 3. cikkben említett területeken szakértelemmel rendelkeznek, és jelentkeztek a pályázati felhívásra. A tagok a helyükre kinevezett új tagok kinevezéséig vagy hivatali idejük végéig maradnak hivatalban. Hivatali idejük meghosszabbítható.
            
            
               (4)   A szervezetek tagként való kijelölésének feltétele, hogy azok szerepeljenek az átláthatósági nyilvántartásban.
            
         
         
            6. cikk
            Elnök
            A platform elnöki tisztségét a Főigazgatóság egy képviselője tölti be.
         
         
            7. cikk
            Működés
            
               (1)   A platform a Főigazgatóság felkérésére, a horizontális szabályoknak (7) megfelelően jár el.
            
            
               (2)   A platform üléseit főszabály szerint a Bizottság épületeiben vagy online kell tartani.
            
            
               (3)   A titkársági feladatokat a Főigazgatóság látja el. Az eljárásokban érdekelt, más szervezeti egységekben dolgozó bizottsági tisztviselők meghívást kaphatnak a platform és az annak keretében működő alcsoportok üléseire.
            
            
               (4)   A platform a Főigazgatóság egyetértésével, a tagok egyszerű többségével úgy dönthet, hogy nyilvánosan tanácskozik.
            
            
               (5)   Az egyes napirendi pontok megvitatásáról és a platform által megfogalmazott véleményekről minden kérdésre kiterjedő érdemi jegyzőkönyvet kell készíteni. A jegyzőkönyvet az elnök felelősségi körében a titkárság készíti.
            
            
               (6)   A platform konszenzussal fogadja el véleményeit, ajánlásait és jelentéseit. Szavazás esetén a döntéshozatal a tagok egyszerű többségi szavazatával történik. A többségtől eltérően szavazó vagy tartózkodó tagoknak joguk van ahhoz, hogy álláspontjuk indokolását egy, a véleményekhez, ajánlásokhoz vagy jelentésekhez csatolt külön dokumentumban összegezzék.
            
         
         
            8. cikk
            Alcsoportok
            
               (1)   A Főigazgatóság bizonyos kérdések megvizsgálására alcsoportokat hozhat létre, és meghatározhatja azok feladatkörét. Az alcsoportok a horizontális szabályok alapján működnek, és jelentést tesznek a platformnak. Megbízatásuk teljesítése után az alcsoportok megszűnnek.
            
            
               (2)   Az alcsoportok tagjait az 5. cikknek és a horizontális szabályoknak (8) megfelelően nyilvános pályázati felhívás útján kell kiválasztani, amennyiben már nem tagjai eleve a platformnak.
            
         
         
            9. cikk
            Meghívott szakértők
            A Főigazgatóság a napirenden szereplő kérdésekkel kapcsolatban szakértelemmel rendelkező szakértőket hívhat meg, hogy azok eseti jelleggel részt vegyenek a platform vagy az annak keretében működő alcsoportok munkájában.
         
         
            10. cikk
            Megfigyelők
            
               (1)   A személyes minőségükben eljáró személyek, valamint a civil társadalmi szervezetek és a tagállami hatóságoktól eltérő közigazgatási intézmények – beleértve a tagjelölt országok, valamint Izland, Liechtenstein és Norvégia állampolgárait és szervezeteit is – a horizontális szabályoknak megfelelően, közvetlen meghívással megfigyelői státuszt kaphatnak.
            
            
               (2)   A megfigyelői státuszú szervezetek és közigazgatási intézmények kijelölik saját képviselőiket.
            
            
               (3)   A megfigyelők és képviselőik számára az elnök engedélyezheti, hogy részt vegyenek a platform megbeszélésein és szaktanácsadással szolgáljanak. Szavazati joggal azonban nem rendelkeznek, és a platform vagy alcsoportjai ajánlásainak vagy tanácsainak kialakításában nem vesznek részt.
            
         
         
            11. cikk
            Eljárási szabályok
            A Főigazgatóság javaslatára és azzal egyetértésben a platform – tagjainak egyszerű többségével – a szakértői csoportokra vonatkozó rendes eljárási szabályok alapján és a horizontális szabályokkal (9) összhangban elfogadja eljárási szabályzatát.
         
         
            12. cikk
            Szakmai titoktartás, a minősített adatok kezelése
            A platform tagjait és azok képviselőit, valamint a meghívott szakértőket és megfigyelőket ugyanaz a szakmai titoktartási kötelezettség terheli, amely a Szerződések és az azokat végrehajtó szabályok értelmében az intézmények valamennyi tagjára és személyzetére alkalmazandó; emellett kötelesek betartani a Bizottságnak az (EU, Euratom) 2015/443 bizottsági határozatban (10) és az (EU, Euratom) 2015/444 bizottsági határozatban (11) megállapított, az EU-minősített adatok védelmét szolgáló biztonsági szabályait is. E kötelezettségeik esetleges elmulasztása esetén a Bizottság minden megfelelő intézkedést meghozhat.
         
         
            13. cikk
            Átláthatóság (12)
            
            
               (1)   A platformot és alcsoportjait be kell jegyezni a szakértői csoportok nyilvántartásába.
            
            
               (2)   A platform és alcsoportjai összetételével kapcsolatban a szakértői csoportok nyilvántartásában a következő adatokat teszik közzé:
               
                           —
                        
                        
                           a tagállami hatóságok neve;
                        
                     
                           —
                        
                        
                           a tagszervezetek neve;
                        
                     
                           —
                        
                        
                           a megfigyelők neve, beleértve a harmadik országok hatóságainak nevét is.
                        
                     
            
               (3)   Minden releváns dokumentumot, köztük a napirendeket, a jegyzőkönyveket és a résztvevők beadványait közzé kell tenni vagy a szakértői csoportok nyilvántartásában, vagy pedig egy ott megjelölt internetcímen elérhető, külön erre a célra szolgáló weboldalon. Az említett weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt a napirendet és a többi releváns háttéranyagot, az ülés után pedig a jegyzőkönyvet megfelelő időben közzé kell tenni. E szabály alól kivétel csak akkor tehető, ha egy dokumentum közzététele az 1049/2001/EK rendelet 4. cikke értelmében kedvezőtlenül befolyásolná valamely közérdek vagy magánérdek védelmét (13).
            
         
         
            14. cikk
            Az ülések költségei
            
               (1)   A platform és az annak keretében működő alcsoportok tevékenységeiben részt vevők nem részesülnek díjazásban szolgálataikért.
            
            
               (2)   A résztvevőknek a platform és alcsoportjai munkájával kapcsolatos utazási és tartózkodási költségeit a Bizottság megtéríti. A költségtérítés a Bizottságon belül alkalmazandó rendelkezéseknek megfelelően, az éves forrásfelosztási eljárás keretében a Bizottság szervezeti egységeihez rendelt, rendelkezésre álló előirányzatok erejéig történik.
            
         
         
            15. cikk
            Alkalmazás
            Ezt a határozatot 2030. december 31-ig kell alkalmazni.
         
         
            Kelt Brüsszelben, 2021. október 27-én
            
               
                  a Bizottság részéről
               
               Helena DALLI
               
                  a Bizottság tagja
               
            
         
         
            (1)  HL L 23., 2010.1.27., 35. o.
         
         
            (2)  COM(2021) 101 final.
         
            (3)  A Bizottság C(2016) 3301 határozata (2016. május 30.) a bizottsági szakértői csoportok létrehozásáról és működéséről szóló horizontális szabályok megállapításáról.
         
            (4)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (5)  Ez a lista szükség szerint, a horizontális szabályokkal összhangban kiigazítható.
         
            (6)  https://ec.europa.eu/social/main.jsp?catId=1137&langId=hu
         
            (7)  Lásd a horizontális szabályok 13. cikkének (1) bekezdését.
         
            (8)  Lásd a horizontális szabályok 10. cikkét és 14. cikkének (2) bekezdését.
         
            (9)  Lásd a horizontális szabályok 17. cikkét.
         
            (10)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.)
         
            (11)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).
         
            (12)  Azok a magánszemélyek, akik nem szeretnék, hogy nevüket nyilvánosságra hozzák, kérelmezhetik az illetékes főigazgatóságnál az e szabálytól való eltérést. Az eltérés abban az esetben engedélyezhető, ha azt a személy egyéni helyzetével összefüggő, kényszerítő erejű jogos indok támasztja alá, különösen, ha a szakértők nevének nyilvánosságra hozatala veszélyeztetheti biztonságukat vagy feddhetetlenségüket.
         
            (13)  Ezek a kivételek a közbiztonság, a katonai ügyek, a nemzetközi kapcsolatok, a pénzügyi, monetáris vagy gazdaságpolitika, a magánszemélyek magánéletének és feddhetetlenségének védelme, a kereskedelmi érdekek, a bírósági eljárások és a jogi tanácsadás, az ellenőrzések/vizsgálatok/könyvvizsgálatok, valamint az intézmény döntéshozatali eljárásai számára kívánnak védelmet biztosítani.